Metro-Goldwyn-Mayer

Metro-Goldwyn-Mayer (lühend MGM) on alates 1924. aastast tegutsev Ameerika Ühendriikide meediakontsern.

Metro-Goldwyn-Mayer Studios Inc. omanik on MGM Holdings, Inc., mille tulevaseks omanikuks on Amazon.com.

Ettevõtte peakontor asub Beverly Hillsis.

Filmisarjadest kuuluvad MGMile näiteks James Bondi frantsiis, Rocky ja Poltergeist.

 Ajalugu 
pisi|Metro-Goldwyn-Mayeri filmipaviljonid 1922. aastal
Kinokett Loews Theatres oli ettevõtja Marcus Loew'i oma. 1919. aastal ostis Loew 3 miljoni USA dollari eest filmistuudio Metro Pictures (asutatud 1915). Kuna sealne filmivalik oli piiratud, siis soetas ta 1924. aastal 5 miljoni eest samuti filmistuudio Goldwyn Pictures (asutatud 1916). Filmitööstuse arendamise kõrval vajasid eraldi tähelepanu tema 150 kino ja selles tuli appi Louis B. Mayer. Nii soetas Loew samal aastal stuudio Louis B. Mayer Pictures (asutatud 1918) ning liitis need kõik üheks ettevõtteks. Seeläbi alustas Metro-Goldwyn-Mayer tegevust 17. aprillil 1924 ja stuudiot asusid juhtima Mayer ja Irving Thalberg.

Stuudio sai edukaks 1925. aasta filmiga "Ben-Hur: A Tale of the Christ". MGMist kujunes üks Hollywoodi "suurde viisikusse" kuuluv filmistuudio, mis oli kõige edukam aastatel 1926–1959.

1960. aastatel oli ettevõte raskustes. 1969. aastal omandas ettevõtja Kirk Kerkorian 40% osaluse ja pani ametisse uue juhatuse. Ettevõtte varasid hakati müüma, töötajaid hakati lahti laskma ja filmitoodang vähenes keskmiselt viiele filmile aastas. Kerkorian viis ettevõtte ka kasiinoärisse ja 1973. aastal avati Las Vegases MGM Grand Hotel and Casino, mis oli sel ajal üks suuremaid hotelle maailmas. 1978. aastal lisandus MGM Grand Reno. Nii moodustas 1979. aastal hotelliäri sissetulekust suurema osa kui filmiäri ning ettevõte otsustati jagada kaheks. Ettevõtte uueks nimeks pandi MGM Grand Hotels Inc. ning sellest kujunes hiljem MGM Resorts International. Filmistuudio osa viidi uude ettevõttesse.

1981. aastal soetas MGM ettevõtte United Artists ning nende uueks ühiseks nimeks sai MGM/UA Entertainment Company. 1986. aastal ostis ettevõtte Turner Broadcasting System, mis vajas oma televisioonikanalitele filmide õigusi. Ettevõtte uueks nimeks sai MGM Entertainment Co. ning Ted Turner müüs seejärel United Artistsi osa Kerkorianile tagasi. Rahastamisprobleemide tõttu müüdi peagi ka MGM stuudiote osa. Nii jäid Turnerile RKO Pictures, enne 1986. aasta maid MGMis toodetud filmide õigused ja enne 1950. aastat stuudios Warner Bros. toodetud filmide õigused (viimased kuulusid varem United Artistsile). Need õigused läksid üle ettevõttele Turner Entertainment, mille omandas 1996. aastal Time Warner (täna WarnerMedia). Kui stuudiot hakkas 1986. aasta augustis taas juhtima Kerkorian, hakati taas kasutama nime MGM/UA.

1990. aastal soetas itaallane Giancarlo Parretti stuudio 1,2 miljardi eest. Ta oli aasta varem omandanud raskustes oleva USA filmitootja The Cannon Group, Inc., millele ta andis nime Pathé Communications ootuses, et sinna alla õnnestub koondada ka prantsuse stuudio Pathé, kuid viimane tehing ebaõnnestus. Pathé Communications liideti 1990. aastal MGMiga ja moodustus MGM-Pathé Communications. Parretti juhtimise all sattus stuudio kiiresti suurtesse raskustesse ning ülevõtmistehingu finantseerija Crédit Lyonnais võttis stuudio 1992. aastal üle. Ettevõte sai tagasi varasema nime.

1996. aastal omandas stuudio Kerkoriani juhitud investorite grupp. Aasta hiljem soetati ka Metromedia, mille alla kuulus filmistuudio Orion Pictures, aga ka The Samuel Goldwyn Company ja Motion Picture Corporation of America. Selle liitmine MGMiga kasvatas oluliselt MGMile kuulunud filmide ja telesarjade nimekirja. 1999. aastal soetati 250 miljoni eest 2/3 briti filmistuudio PolyGram Filmed Entertainment enne 1996. aastat filmitud filmide õigustest.

2002. aastal pani Kerkorian stuudio taas müüki ning küsis selle eest 7 miljardit dollarit. MGMi vastu tundsid huvi nii Turner Entertainment kui ka Sony Corporation of America. Viimase jaoks oli oluline, et MGM toetaks Blu-ray ketaste müüki, kuna Sonyl oli käsil HD-formaadisõda. 2004. aastal omandas Sony juhitud konsortsium MGMi ligi 5 miljardi dollari eest, millest 2 miljardit kulus MGMi võlgade tasumiseks.

2006. aastal naasis MGM kinolevi iseseisva korraldamise juurde. Selle toetamiseks sõlmiti lepingud selliste väiksemate stuudiotega nagu The Weinstein Company, Lakeshore Entertainment jt. Välja antavate filmide hulk kasvas oluliselt. Sõlmiti eellepingud, et luua teemapark Lõuna-Koreasse ning uuriti uute tehnoloogiate rakendamist (nt sadakond filmi muudeti kättesaadavaks Apple iTunesi keskkonnas).

2009. aasta keskpaigaks oli stuudiol kuhjunud 3,7 miljardi jagu võlgu ning 2010. aasta novembris alustati pankrotimenetlust, mille käigus võtsid kreeditorid ettevõtte juhtimise üle. Stuudio juhtimisse kaasati Spyglass Media Groupi juhid Gary Barber ja Roger Birnbaum.

Ettevõtte finantsnäitajatele mõjus halvasti ka 2020. aastal puhkenud koroonapandeemia ning nii asuti uurima stuudio müümise võimalusi. 2021. aastal asuti läbirääkimistesse Amazoniga, mis oli huvitatud MGMi liitmisest Amazon Studios alla. Mais 2021 teatas Amazon, et ostab filmistuudio 8,45 miljardi dollari"Amazon on valmis ostma MGM-i 8,45 miljardi dollari eest" ERR kultuur, 26. mai 2021 eest.

 Tütarettevõtted 
 Metro-Goldwyn-Mayer Studios Inc.
 MGM Home Entertainment
 United Artists Releasing
 American International Pictures
 Orion Pictures Corporation
 Orion Classics
 MGM Television
 MGM Digital

Ettevõttele kuuluvad ka telekanalid MGM HD ja Epix. 

 Vaata ka 
 MGM Records

 Viited 

 Välislingid 

 Koduleht

Kategooria:Ameerika Ühendriikide filmistuudiod